मोदी सरकार के तीन साल हो गइल। पक्ष-विपक्ष में खूबे बतकही होत बा। केहू खाली उनका कपड़ा के रेट लगावत बा त केहू उनका विदेशी यात्रा के हिसाब लगावत बा। कई जने तऽ अपना करेंट अफेयर्स के झंडा लहरावे खातिर ईंहाँ ले डायरी बना लेहले बा लोग कि मोदी जी कवना देश में कवना हाॅल में आ केतना लोग के संबोधित कइले। मोदी जी कवना दिवस पर, कवना राष्ट्रीय उत्सव पर कवन-कवन घोषणा कइले, कवन-कवन अभियान चलवले। वाह! भाई मोदी जीउआ त एकतना कइए देहलस कि लोग जाग गइल। लोग के गूंगापन दूर हो गइल। अब देखीं, एतने ना, अब ई सरकार अपने मुँहे मीठ बनत बिआऽ। तीन साल पूरा हो गइल त का हऽ, तीसो साल पूरा हो जाई आ नाहीं त ढेर अनेत कइला पर दूभ पर के ओस नियर सूरूज के चढ़ला पर बिला जाई।
एने सरकार अपना तीन साल के उपाजल उपलब्धि के तरह-तरह से जनता के दरबार ले पहुँचावे खातिर तइयारी में लागल बिआ। माने सरकार अपनही मुँह मिट्ठू बने के तइयारी करत बिआ। सरकार न्यू इंडिया आ मेकिंग ऑफ डेवलपमेंट इंडिया के अभियान चलावे वाला बिआ। ओह अभियान में केंद्रीय मंत्री जी लोग अपना-अपना विभाग से फायदा लेबे वाला लोग लगे जाई लोग आ ओह लोग के साथे खाना खायी लोग। सरकार आ भाजपा संगठन, दूनू 26 मई से लेकर 15 जून ले लगभग 900 शहरन में अनगिनत कार्यक्रम आयोजित करी। बात खाली खइला ले रहीत त कवनो बात ना, ईऽ राजनैतिक लोग हऽ। राजनीति में सबसे बेसी अइसन लोग रहेलाऽ जे हवा आहि के दिशा बदल लेला। बात भले दल के होखे, बाकिर हर दल में दलदल बा। जब हम राजनीति के ओही झरोखा से झाँकेनी तऽ लागेला कि एह उत्सव में साथे खइला के माने ई हो सकेला कि नून खिअवला के ईयाद दिआवल। नून खिआके खून चूसे के छूट के चाहत।
प्रधानमंत्री जी 26 मई के गोहाटी (गुवाहाटी) में एगो जनसभा के संबोधित कऽ के सगरे देशवासियन के संदेश दिहें। ऊ गोहाटी में विशाल जनसभा में अपना सरकार के उपलब्धियन के पचरा गइहें। जे तरे बाकी आयोजनन के उद्देश्य चुनाव के परिणाम बन के सामने आवेला। अरुणाचल प्रदेश, असम आ मणिपुर में भाजपा के सरकार बन चुकल बा। अगिला साल त्रिपुरा में चुनाव बा, बहाना गोहाटी आ निशाना त्रिपुरा पर। मानल त इहो जा ताऽ कि पहिलका आ दूसरका सालगिरह के लखाँ एह तीरसको सालगिरह के उत्सव में ग्लैमर के कवनो कमी ना होई।
एह जश्न आ ग्लैमर के चर्चा के सथवे रउरा इहो ईयाद होई कि पिछलका साल ई सरकार के काम-काज के सालगिरह ‘विकास पर्व’ के रूप में मनावल गइल रहे आ इंडिया गेट पर जवन मेगा शो भइल रहे ओहके सदी के महानायक अमिताभ बच्चन जी होस्ट कइले रहलन। ओह कार्यक्रम में अमिताभ बच्चन के अलावा प्रियंका चोपड़ा, विद्या बालन, अनुपम खेर, अनिल कपूर अउरी प्रसून जोशी जइसल चमकत टहकदार सितारा लोग रंग बढ़वले रहे। तऽ रंग आ रूप के कार्यक्रमन में चर्चा कुछऊ के होखे, एह से सामान्य आदमी के का लाभ बाऽ? भाजपा के शासन में उत्सव मनावे लायक का बाऽ? ई सरकार त आत्ममुग्धा बिआ। अपने मुँहे मीठ बनेके बा। ई सरकार खाली पर्यटन के सुख भोगे वाला बिआ। एह सरकार में सीमा के सुरक्षा में लागल खाली सैनिकन के लाशे नइखे गिनात, देश के भीतरिओ के लोग आपन मनबढूई देखावत बा। …. ई कुल्ह सवाल लोग के दिमाग खराब करे खातिर ढेर बा। सरकार के नफरत करे खातिर ढेर बा। राजनीति पर घण्टन लमहर चर्चा करे खातिर ढेर बा। त का, एह सरकार में कुछ अच्छाइयो बा काऽ? अगर विरोधी के नजर से देखीं तऽ हमरा कुछू अच्छाई नइखेे लउकत।
अगर देखल जाव तऽ ई सरकार हर एक भारतीयन के आपन आत्म-सम्मान देत बिआ। ई सम्मान कईगो छोट-मोट काम क के देत बिआ। जन धन योजना में पंद्रह करोड़ से अधिक बैंक खाता खुलल, जीवन बीमा आ पेंशन वाला दस करोड़ से अधिका डेबिट कार्ड जारी भइल। कॉरपोरेटो सेक्टर में मोदी जी के स्वच्छ भारत अभियान अपनावल गइल। रसोई गैस में नकद सब्सिडी हस्तांतरण योजना लागू भइल। डीजल मूल्य नियंत्रण से मुक्त भइल। रेल अवसंरचना में विदेशी निवेश के अनुमति मिलल। रक्षा में विदेशी निवेश सीमा बढ़ के 49 फीसदी भइल। छत्तीस गो राफेल युद्धक विमान के किने में मंजूरी मिलल। बीमा आ पिंसिन में विदेशी निवेश के सीमा बढ़कर 49 फीसदी भइल। 100 स्मार्ट शहर परियोजना के आरम्भ भइल। रेलवे में पाँच साल में 130 अरब डॉलर खर्च करे के विचार बनल। मेक इन इंडिया, डिजिटल भारत आ कौशल भारत के पहल शुरू भइल। केंद्र आ राज्य के बीच में माल-मुद्रा के बँटवारे पर 14वाँ वित्त आयोग के सिफारिश लागू कइलस। इस्पात, कोयला आ बिजली परियोजना के मंजूरी खातिर एकल खिड़की प्रणाली लागू भइल। कृषि उत्पादन में महंगाई नियंत्रित राखे खातिर कीमत स्थिरीकरण कोष बनल।
एतने ना, ये सरकार के पीछला तीन साल में देखल जाव त अमेरिका से संबंध सुधरल। चाबहार समझौता करके ईरान के साथे अच्छा संबंध बनावे में भारत सरकार बड़का पहल कइसल आ सफलतो मिलल। मुद्रास्फीति आ जीडीपी में सुधार आइल। बात शुरु कइल जाव 2015 से त ओही बेरा से विदेशी निवेश के मामले में भारत चीन के सथवे बाकी सगरो देशन के पाछे छोड़ देहले बा। मोदी जी के विदेशी यात्रा कवनो मौज खातिर ना होत रहल ह, ओही यात्रा के परिणाम ह कि मेहनत रंग लेआवत बा। रिसर्च पर जोर देत भारत सरकार साइंटिफिक रिसर्च खातिर नया प्रोग्राम तैयार कइले बा। सथवे सब कर्मचारियन में समानता लेआवे खातिर वन रैंक वन पेंशन के मुद्दा के सुलझा के एगो बड़का कामयाबी हासिल कइलस। एतने ना, सथवे सरकार रीअल एस्टेट बिल तैयार कइलस। यूपीए सरकार 2020 ले देश के सौर ऊर्जा के क्षमता 20 हजार मेगावाट कइला के लक्ष्य रखले रहे, जेहिमें अपना सोच से मोदी सरकार आवते एक लाख मेगावाट क दिहसल। एलपीजी सब्सिडी खातिर सोच होखे चाहे यमन संकट में कइल पहल, बेटी बचाओ बेटी पढ़ाओ के सोच चाहे बालिका शिशु के देखभाल के योजना, जन धन, आधार आ मोबाइल सेवा, सांसद आदर्श ग्राम योजना, नमामि गंगे आदि योजना आ सोच एह सरकार के उद्यम के उजागर करत बा।
लोग खिसिआइल बिलार जस केतनो खम्हा नोचे, बाकिर ई सरकार एगो सकारात्मक सोच के सरकार बा। ई सरकार के वास्तिविक सीना छप्पन ईंच के होखे चाहे ना, म्यामार के सर्जिकल स्ट्राइक, पाकिस्तान के सर्जिकल स्ट्राइक क के भारत के नागरिकन के सीना त चैड़ा कइए दिहले बा। एह सरकार के नीतिअन से पारदर्शिता बढ़ल बा, ऊर्जा बढ़ल बा आ सथवे देश के मान बढ़ल बा।
भूमि अधिग्रहण के मुद्दा, वित्तीय घाटा के तीन फीसदी पर रोकल, गोल्ड मोनेटाइजेशन आ गोल्ड बांड योजना के घोषणा, नकद सब्सिडी हस्तांतरण के दायरा में ऊर्वरक आ खाद्यान्न के लेआवल जइसन कु मुद्दा के साथे सैनिकन के सुरक्षा के मुद्दा, कुलभूषण जाधव के मुद्दा आदि अइसन मुद्दा बा, जवन सरकार खातिर चुनौति बा, बाकिर तबो तीन साल में एह सरकार के लगे कहे खातिर बहुत कुछ बा आ जनता के सपनो देखावे खातिर बहुत कुछ बा। एह बहुत कुछ में सरकार के लोकप्रियता बढ़त जात बा आ ओही लोकप्रियता के सथवे सरकार अपना सत्ता में अइला के सालगिरह मनावे के जोश देखावत जात बिआ। मेरा देश बदल रहा है। आईं सभे मिल के एह ‘न्यू इंडिया’ के स्वागत कइल जाव।
सम्पादक
केशव मोहन पाण्डेय
bho_Deva bho_Deva bho_Deva bho_Deva bho_Deva bho_Deva bho_Deva bho_Deva mai_Deva mai_Deva